KIRJALLINEN KYSYMYS P-2948/02

esittäjä(t): Sebastiano Musumeci (UEN) neuvostolle

(14. lokakuuta 2002)

Aihe: Laittomien maahanmuuttajien haaksirikko Sisiliaa ympäröivillä merillä

Kiireellinen laittoman maahanmuuton ongelma Sisiliassa saa yhä enemmän todellisen hätätilanteen piirteitä.

Laittomien maihinnousujen määrä Sisiliassa on lisääntynyt vuoden 2001 2 759:stä 12 124:ään. Näihin lukuihin ei sisälly kesken matkan menehtyneiden ihmisten määrä.

Aivan viime aikoina on jälleen tapahtunut tragedia, joka on vain yksi monien joukossa. Tässä haaksirikossa menehtyi useita miehiä, naisia ja lapsia, jotka olivat jälleen jonkun sellaisen ihmiskauppaa harjoittavan rikollisjärjestön uhreja, joka on valmis uhraamaan epätoivoisten ihmisten hengen välttääkseen kiinnijäämisen.

Kysymyksen esittäjä on aikaisemmin esittänyt kysymyksen E-3653/01(1) maahanmuuton seurantakeskuksen perustamisesta.

Voisiko komissio vastata seuraaviin kysymyksiin, kun otetaan huomioon edellä mainitut seikat:

- Onko Välimeren alueen valtioiden välillä jo luotu alueellinen ja kahdenvälinen oikeus- ja sisäasioiden yhteistyöohjelma, jonka avulla voidaan rajoittaa ja säännellä Etelä-Euroopan rannikolle suuntautuvia maahanmuuttajavirtoja?

- Aiotaanko edellä mainitun ohjelman yhteydessä perustaa maahanmuuton seurantakeskus, jonka avulla voidaan neutralisoida laaja ja dramaattinen laittoman maahanmuuton ilmiö sen ollessa vasta alkuvaiheessa, sekä monikansalliset poliisivoimat, joiden tehtävänä on yksilöidä ja lyödä nämä epätoivoisten ihmisten matkoista vastuussa olevat henkilöt?

- Miksi mainittua seurantakeskusta ei vielä ole perustettu? Missä ajassa se on suunniteltu perustaa?

(1) EYVL C 92 E, 17.4.2003, s. 3.

Vastaus

(3. maaliskuuta 2003)

1. Kehotamme kysyjää panemaan merkille, että unionin tasolla on tehty toteuttamiskelpoisuustutkimus turvapaikka-asioita, maahanmuuttoa ja lähtömaita koskevaa eurooppalaista tietojenvaihtojärjestelmää varten, mikä käy ilmi erityisesti neuvoston 28. helmikuuta 2002 hyväksymästä laittoman maahanmuuton ja ihmiskaupan torjuntaa Euroopan unionissa koskevasta kokonaisvaltaisesta toimintasuunnitelmasta(1). Komission on tarkoitus esittää tutkimuksen tulosten pohjalta neuvostolle lähiaikoina ehdotuksia kyseisen järjestelmän luomiseksi ja toteuttamiseksi. Alueellisen yhteistyön alalla on lisäksi mainittava Välimeren alueen alueellinen YOS-ohjelma (hyväksytty Valencian EuroVälimeri-konferenssissa huhtikuussa 2002) ja jäsenvaltioiden välisen yhteistyön alalla Espanjan, Kreikan, Italian ja Yhdistyneen kuningaskunnan hanke merirajojen valvonnasta Välimerellä, jonka rahoitus tulee Argo-ohjelmasta, budjettikohta B7-667, ja Medasta sekä jäsenvaltioilta.

2. Siltä osin kuin kyse on yhteistyöstä Välimeren alueen maiden kanssa, on huomautettava, että komission on neuvostolle lähiaikoina toimitettavan alueellisen rahoitussuunnitelman MEDA 2002:n puitteissa tarkoitus ohjata varoja muun muassa sellaisten toimien hyväksymiseen ja täytäntöönpanoon, jotka liittyvät erilaisiin maahanmuuttoa koskeviin aloitteisiin. Muuttovirtojen hallinnan sekä laittoman maahanmuuton ja ihmiskaupan torjunnan tulisi kuulua toimintasuunnitelman pohjalta rahoitettavien toimien tavoitteisiin.

(1) EYVL C 142, 14.6.2002, s. 23, kohta 46.